Komisijos reglamentas (EB) Nr. 2562/1999
1999 m. gruodžio 3 d.
dėl leidimo dėti į pašarus tam tikrus priedus, priklausančius antibiotikų grupei, susiejimo su asmenimis, atsakingais už jų išleidimą į apyvartą
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 2439/1999 [2], ypač į jos 9h straipsnio 3 dalies b punktą ir į 9i straipsnio 3 dalies b punktą,
kadangi:
(1) dėl pavojaus žmonių ir gyvūnų sveikatai, kurį kelia Bendrijoje platinami prastos kokybės zootechninių priedų pakaitalai, Direktyva 70/524/EEB su pakeitimais, padarytais Tarybos direktyva 96/51/EB [3], numatyta leidimą dėti tam tikrų rūšių priedus susieti su asmenimis, atsakingais už jų išleidimą į apyvartą;
(2) visų pirma Direktyvos 70/524/EEB 9h straipsnis numato laikinųjų leidimų dėti priedus, įtrauktus į I priedą po 1987 m. gruodžio 31 d., priklausančius antibiotikų grupei ir perkeltus į B priedo II skyrių, pakeitimą leidimais, susietais su asmeniu, atsakingu už jų išleidimą į apyvartą, išduodamais dešimties metų laikotarpiui;
(3) visų pirma Direktyvos 70/524/EEB 9i straipsnis numato laikinųjų leidimų dėti priedus, įtrauktus į II priedą iki 1998 m. balandžio 1 d., priklausančius antibiotikų grupei ir perkeltus į B priedo III skyrių, pakeitimą laikinaisiais leidimais, susietais su asmeniu, atsakingu už jų išleidimą į apyvartą;
(4) norėdami gauti leidimą dėti priedus, išvardytus šio reglamento prieduose, asmenys, atsakingi už dokumentus, kurių pagrindu buvo išduoti ankstesni leidimai, arba jų teisių perėmėjai turėjo pateikti naujas paraiškas. Paraiškos, susijusios su minėtais priedais, buvo pateiktos kartu su reikalaujamomis monografijomis bei identifikacijos raštais;
(5) leidimo susiejimas su asmeniu, atsakingu už priedo išleidimą į apyvartą, grindžiamas grynai administracine procedūra ir tam nereikia priedų vertinti iš naujo. Nors leidimai pagal šį reglamentą išduodami nustatytam laikotarpiui, juos bet kuriuo metu galima panaikinti pagal Direktyvos 70/524/EEB 9m ir 11 straipsnius. Leidimai gali būti panaikinami atsižvelgiant visų pirma į tai, kad: 1999 m. gegužės 28 d. Mokslinis iniciatyvinis komitetas paskelbė nuomonę apie antimikrobinį atsparumą; šiuo metu atliekamas pakartotinis tam tikrų antibiotikų naudojimo pašarų priedams įvertinimas pagal Direktyvos 70/524/EEB 9g straipsnį; remdamasi Direktyvos 70/524/EEB 11 straipsniu Švedijos Karalystė savo teritorijoje uždraudė naudoti bet kokius antibiotikus kaip pašarų priedus. Be to, Komisija nagrinėja gautus duomenis ir bendresnio pobūdžio klausimą, ar antibiotikų dėjimas į pašarų priedus atitinka Direktyvos 70/524/EEB 3a straipsnyje pateiktus reikalavimus dėl leidimo naudoti priedus;
(6) šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento I priede išvardytiems priedams išduoti laikinieji leidimai pakeičiami leidimais, išduodamais asmeniui, atsakingam už priedo išleidimą į apyvartą, kuris nurodytas I priedo antrojoje skiltyje.
2 straipsnis
Šio reglamento II priede išvardytiems priedams išduoti laikinieji leidimai pakeičiami laikinaisiais leidimais, išduodamais asmeniui, atsakingam už priedo išleidimą į apyvartą, kuris nurodytas II priedo antrojoje skiltyje.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. gruodžio 3 d.